Եվգենի Բերենս

**Եվգենի Անդրեևիչ Բերենս** (ռուսերեն *Евгений Андреевич Беренс*, ), ռուսական և խորհրդային նավատորմերի բարձրաստիճան սպա: Ծովային գլխավոր շտաբի պետ (1917—1919), բանվորագյուղացիական կարմիր նավատորմի հրամանատար (1919 թ. ապրիլ —  1920 թ. փետրվար)։ Լինելով ռուս ծովակալ՝  ծառայել է  ռուսական  կայսերական նավատորմում, ապա, հակառակ իր եղբոր՝ ծառայել է խորհրդային նավատորմում։ Եղել է Գերագույն ռազմական խորհրդի անդամ, 1919-1920 թվականներին ԽՍՀՄ ռազմածովային ուժերի հրամանատար, 1924 թվականին՝ ռազմածովային կցորդ, մասնակցել է խաղաղության տարբեր կոնֆերանսների։

## Կենսագրություն
Ծագումով գերմանա-բալթյան արմատներ ունեցող ռուսական ազնվականական ընտանիքից է: Ծնվել է 1876 թվականի հոկտեմբերի 30-ին Թիֆլիսում: 1895 թվականին ավարտել է ռազմածովային կադետական կորպուսը։

### Կարիերա ռուսական կայսերական նավատորմում
Ծառայել է նշանավոր «Վարյագ» հածանավում՝ որպես նավիգացիոն սպա: 1904–1905 թվականների ռուս-ճապոնական պատերազմի ժամանակ  մասնակցել է Չեմուլպոյի ճակատամարտին, մարտական խիզախության համար արժանացել է Սուրբ Ստանիսլավի 4-րդ աստիճանի շքանշանի: Այնուհետև որպես ավագ սպա ծառայել է «Ցարևիչ» ռազմանավում ( 1906-1909 թթ .), գործուն օգնություն ցուցաբերել Մեսինայի երկրաշարժից տուժածներին: 1908 թվականին նրան շնորհվել է կապիտան-լեյտենանտի կոչում։ Ռազմածովային արվեստի մասին դասախոսություններ է կարդացել Գլխավոր շտաբի՝ Նիկոլաև քաղաքում գործող ակադեմիայում  (1910 թ.)՝ իր նպաստը բերելով որակյալ կադրերի պատրաստման գործին: Մասնակցել է «Ռազմական հանրագիտարանի» (1911—1912 թթ.) պատրաստման աշխատանքներին: Հեղինակել է «Նոթեր ռազմածովային գործի մասին» գիրքը  և մի շարք հոդվածներ, որոնք լույս են տեսել «Ծովային ժողովածու»-ում: 1910-1914 թվականներին եղել է ռազմածովային կցորդ Գերմանիայում և Նիդերլանդներում, 1915-1917 թվականներին ՝ Իտալիայի Թագավորությունում։ Այդ պաշտոնում նախքան Առաջին համաշխարհային պատերազմի սկիզբն ու պատերազմի ընթացքում արժեքավոր տեղեկություններ է հավաքալ ու հաղորդել թշնամու ռազմածովային ուժերի մասին։ 1914 թվականին նրան շնորհվել է 2-րդ դասի կապիտանի կոչում: 1917 թվականին զբաղեցրել է վիճակագրական վարչության պետի և ռազմածովային ուժերի գլխավոր շտաբի պետի տեղակալի պաշտոնը։

### Կարիերա խորհրդային նավատորմում
1917 թվականի Փետրվարյան հեղափոխությունից հետո Բերենսը ստացել է 1-ին դասի կապիտանի կոչում  .

1917 թվականի Հոկտեմբերյան հեղափոխությունից հետո ծառայության է անցել խորհրդային նավատորմում: 1918 թվականի ապրիլից օգոստոս ընկած ժամանակահատվածում ծառայել է Գերագույն ռազմական խորհրդում, որտեղ ներգրավված է եղել գերմանական գերությունից խորհրդային նավերն ազատելու նպատակով Բալթյան նավատորմի սառցե արշավի նախապատրաստման աշխատանքներում:

1919 թվականի ապրիլին նշանակվել է Ռուսաստանի Հանրապետության ռազմածովային ուժերի հրամանատար ՝ ծառայելով մինչև նոյեմբերի 1-ը։

1920 թվականին Բերենսը խորհրդային պատվիրակության կազմում մասնակցել է Ռուսաստանի Հանրապետության և Ֆինլանդիայի միջև Տարտուի խաղաղության պայմանագրի ստորագրմանը: Որպես խորհրդային պատվիրակության ռազմածովային փորձագետ՝ մասնակցել է Ջենովայի, Լոզանի (1922 թ. նոյեմբերի 20, 1923 թ. հուլիսի 24) խաղաղության կոնֆերանսներին, որոնք կազմակերպվել էին Խորհրդային Ռուսաստանի և Թուրքիայի ու Ռիգայի միջև հաշտության պայմանագրերի նախապատրաստման համար: 1924 թվականին ներկայացրել է Խորհրդային Միությունը ՝ որպես ռազմածովային կցորդ Մեծ Բրիտանիայում, ապա Ֆրանսիայում ( 1925 թ. )։ Նա ակտիվ մասնակցություն է ունեցել Թունիսի Բիզերտ նավահանգստում Ֆրանսիայի կողմից փակված Սևծովյան նավատորմի նավերի (սպիտակգվարդիական բանակի նավատորմի) վերադարձի վերաբերյալ բանակցություններին։

## Ընտանիք
Եղբայրը՝ Միխայիլ Անդրեևիչ Բերենսը, Ռուսասկան կայսրության ռազմածովային նավատորմի դերծովակալ էր և եղել է սպիտակգվարդիական գեներալ Վրանգելի ենթակայությամբ գործած ռուսական նավատորմի վերջին հրամանատարը (1920-1924 թթ.):

### Մահ և թաղում
Եվգենի Անդրեևիչ Բերենսը մահացել է 1928 թվականի մարտի 8-ին Մոսկվայում։ Թաղված է Նովոդևիչյան գերեզմանատանը: Ժամանակի ընթացքում վնասված շիրմաքարը 2002 թվականին Ռուսաստանի ռազմածովային նավատորմի աջակցությամբ փոխարինվել է նորով։

## Պարգևներ
* Սուրբ Ստանիսլավի 2-րդ աստիճանի շքանշան 
* Սուրբ Ստանիսլավի 4-րդ աստիճանի_շքանշան
* Սուրբ Վլադիմիրի 4-րդ աստիճանի շքանշան

## Գրականություն
* *Ռազմական հանրագիտարան* ( 1911 - 1912 ), որի խմբագիրներից էր.
* *Ծովային ռազմական իրավունքի մասին նշումներ,* որոնք հրապարակվել են Collection Naval-ի կողմից:
** *Петраш В.* Е. А. Беренс (К 90-летию со дня рождения). // Военно-исторический журнал. — 1966. — № 11. — С.102—105.

## Ծանոթագրություններ


Կատեգորիա:Առաջին համաշխարհային պատերազմին մասնակցած ռուսական ռազմական գործիչներ
Կատեգորիա:Թբիլիսի քաղաքում ծնվածներ
Կատեգորիա:Նովոդևիչյան գերեզմանատանը թաղվածներ
Կատեգորիա:Ռուս ծովակալներ
Կատեգորիա:Ռուսաստանի քաղաքացիական պատերազմի մասնակիցներ
Կատեգորիա:Սուրբ Ստանիսլավի շքանշանի ասպետներ
Կատեգորիա:ՎՀ/թեմա 4